"Vhaṱhannga, ni songo hangwa zwauri ni vhabvannḓa! A si Zimbabwe kana Mozambique fhano! No ḓowela muvhuso wa Mugabe!" Muthada i tshi ḓa huṅwe ya amba nga Luisimane. Naho vhaṱhannga vha khuvhe vha tshi khou vhudzwa na a si na mukango, a vho ngo tenda u tsiruwa muḓini wa Vho Badugela. Vho Badugela vha tshi ri vha vale vothi, Tendai na Shumba vha a ḽi omba. "Riṋe ri ṱoḓa tsherede yashu, zwezwo fhedzi". Nga mbiti na u sa kona luambo lwa Tshivenḓa zwavhuḓi, Shumba u ita a tshi amba na nga Tshishona. Vho Badugela u vhona avha vhaṱhannga vha sa vhuyi vhe kope kha zwine vha khou amba, vha humbula maano avho a misi. Hafhu vho vha vho humbula uri Shumba na Tendai a vha nga ḓo vhuya vha konḓa u swika hafha. Vho vha vho ri u vha sedza vha vha nyadza. Zwino, hei, vha khou konḓa sa mudzi wa muṱulume.